SL Uradni list Evropske unije C 135/4

Končno poročilo pooblaščenca za zaslišanje (1)

Sistemi za varnosti oseb v vozilih, dobavljeni japonskim proizvajalcem avtomobilov

(Zadeva AT.39881)

(2018/C 135/04)

Komisija je 4. aprila 2016 začela postopke v skladu s členom 11(6) Uredbe Sveta (ES) št. 1/2003 (2) in členom 2(1) Uredbe Komisije (ES) št. 773/2004 (3) zoper podjetja Tokai Rika (4), Takata (5), Autoliv (6), Toyoda Gosei (7) in Marutaka (8) (v nadaljnjem besedilu skupaj: stranke).

Po pogovorih o poravnavi (9) in vlogah za poravnavo (10) v skladu s členom 10a(2) Uredbe (ES) št. 773/2004 je Evropska komisija 26. septembra 2017 poslala obvestilo o nasprotovanju. Glede na obvestilo o nasprotovanju so stranke sodelovale v eni ali več od štirih enotnih in trajajočih kršitev člena 101 PDEU in člena 53 Sporazuma EGP pri dobavi nekaterih sistemov za varnost oseb v vozilih japonskim proizvajalcem avtomobilov.

V svojih odgovorih na obvestilo o nasprotovanju so stranke v skladu s členom 10a(3) Uredbe (ES) št. 773/2004 potrdile, da vsebina obvestila ustreza vsebini njihovih vlog za poravnavo.

V osnutku sklepa Komisije je ugotovljeno, da so stranke kršile člen 101 PDEU in člen 53 Sporazuma EGP s sodelovanjem v eni ali več od štirih enotnih in trajajočih kršitev, ki so obsegale usklajevanje cen in razdelitev trga v zvezi z nekaterimi sistemi za varnost oseb v vozilih (tj. varnostnih pasov, zračnih blazin in/ali volanov) za osebna vozila, ki so jih med julijem 2004 in julijem 2010 dobavljale več japonskim proizvajalcem avtomobilov, dejavnim v EGP.

V skladu s členom 16 Sklepa 2011/695/EU sem preučil, ali osnutek sklepa obravnava samo ugovore, v zvezi s katerimi so imele stranke v postopku priložnost izraziti svoja stališča. Ugotovil sem, da je tako.

Glede na navedeno in ob upoštevanju, da mi stranke niso predložile nobenih zahtevkov ali pritožb (11), menim, da je bilo učinkovito uveljavljanje procesnih pravic vseh strank v postopku v tej zadevi spoštovano.

Bruselj, 21. november 2017 Joos STRAGIER

(1) V skladu s členoma 16 in 17 Sklepa 2011/695/EU predsednika Evropske komisije z dne 13. oktobra 2011 o funkciji in mandatu pooblaščenca za zaslišanje v nekaterih postopkih o konkurenci (UL L 275, 20.10.2011, str. 29).

(2) Uredba Sveta (ES) št. 1/2003 z dne 16. decembra 2002 o izvajanju pravil konkurence iz členov 81 in 82 Pogodbe (UL L 1, 4.1.2003, str. 1).

(3) Uredba Komisije (ES) št. 773/2004 z dne 7. aprila 2004 v zvezi z vodenjem postopkov Komisije v skladu s členoma 81 in 82 Pogodbe ES (UL L 123, 27.4.2004, str. 18).

(4) Tokai Rika Co., Ltd.

(5) Takata Corporation.

(6) Autoliv Inc. in Autoliv Japan Ltd.

(7) Toyoda Gosei Co., Ltd.

(8) Marutaka Co., Ltd.

(9) Pogovori o poravnavi so potekali med julijem 2016 in majem 2017.

(10) Stranke so predložile vloge za poravnavo […].

(11) V skladu s členom 15(2) Sklepa 2011/695/EU se lahko stranke v postopkih v zvezi s kartelnimi zadevami, ki sodelujejo v pogovorih o poravnavi v skladu s členom 10a Uredbe (ES) št. 773/2004, v kateri koli fazi postopka poravnave obrnejo na pooblaščenca za zaslišanje zaradi zagotovitve učinkovitega uveljavljanja svojih procesnih pravic. Glej tudi odstavek 18 Obvestila Komisije 2008/C 167/01 o vodenju postopkov poravnave za sprejetje odločb v skladu s členoma 7 in 23 Uredbe Sveta (ES) št. 1/2003 v kartelnih zadevah (UL C 167, 2.7.2008, str. 1).